B4-0309, 0312 και 0316/96

Ψήφισμα σχετικά με τις διεθνείς και πολυμερείς συμφωνίες στον αλιευτικό τομέα

Το Ευρωπαϊκό Κοινοβούλιο,

- έχοντας υπόψη τα προηγούμενα ψηφίσματά του σχετικά με τις συμφωνίες αλιείας με τρίτες χώρες, ιδιαίτερα το ψήφισμά του της 19ης Φεβρουαρίου 1987 σχετικά με τις αλιευτικές συμφωνίες με τις αναπτυσσόμενες χώρες ((ΕΕ C 76 της 23.03.1987, σελ. 123)),

- έχοντας υπόψη το άρθρο 228 της Συνθήκης ΕΚ και ειδικότερα την παράγραφο 3 του άρθρου αυτού,

- έχοντας κατά νου τη διάταξη που περιέχεται στο άρθρο 130 Φ της Συνθήκης ΕΚ που δεσμεύει την Ευρωπαϊκή Ένωση να λαμβάνει υπόψη τους στόχους της πολιτικής στον τομέα της συνεργασίας για την ανάπτυξη «στις πολιτικές που εφαρμόζει και οι οποίες ενδέχεται να επηρεάσουν τις αναπτυσσόμενες χώρες»,

A. εκτιμώντας ότι το σύνολο των διεθνών συμφωνιών ενέχει θεμελιώδη σημασία για την κοινή αλιευτική πολιτική και τον προϋπολογισμό της Κοινότητας και ότι μεγάλος αριθμός των συμφωνιών αυτών παρέχουν τη δυνατότητα να διαπιστώσουμε μια αντικειμενική εξέλιξη από την πρώτη στην τρίτη γενεά με τις αναφερόμενες στο σημείο Γ πτυχές,

B. εκτιμώντας ότι το μεγαλύτερο μέρος των διεθνών συμφωνιών αφορά αναπτυσσόμενες χώρες, για τις οποίες αποτελούν σημαντικό αναπτυξιακό παράγοντα,

Γ. εκτιμώντας ότι πρέπει να γίνει σεβαστή η ισορροπία μεταξύ των νομίμων συμφερόντων και των δύο πλευρών,

Δ. κρίνοντας ότι, σε πολλές περιπτώσεις, οι διεθνείς συμφωνίες της πρώτης και της δεύτερης γενιάς παρουσιάζουν πολυάριθμες αντιφάσεις, ότι δημιουργούν σημαντικά προβλήματα όσον αφορά την προστασία των αλιευτικών και περιβαλλοντικών πόρων και όσον αφορά την έρευνα και την ανάπτυξη των δραστηριοτήτων της αλιείας μικρής κλίμακας και της τοπικής κατανάλωσης, καθώς και τη σχετική κατάρτιση και απασχόληση του πληθυσμού,

E. εκτιμώντας ότι η διαχείριση ορισμένων διεθνών συμφωνιών είναι της αποκλειστικής αρμοδιότητας των αρχών τρίτων χωρών και των εκπροσωπήσεων της Ένωσης (Συμβούλιο και Επιτροπή), χωρίς να πραγματοποιείται κανένας έλεγχος όσον αφορά τη χορήγηση των χρηματοδοτικών πόρων και τη χρησιμοποίησή τους σύμφωνα με τα υπογραφέντα πρωτόκολλα, με κίνδυνο να κατανέμονται τα σχετικά αλιευτικά δικαιώματα μεταξύ ορισμένων μόνον εφοπλιστών που συνδέονται με τη βιομηχανία μεταποίησης,

ΣΤ. εκτιμώντας ότι υφίσταται μεγάλη διαφορά μεταξύ των συμφωνιών, ιδίως σε ό,τι αφορά τη σχέση μεταξύ του κόστους της συμφωνίας και της δημιουργίας απασχολήσεων εντός της Κοινότητας,

Ζ. εκτιμώντας ότι το Ευρωπαϊκό Κοινοβούλιο καλείται πάντα να γνωμοδοτήσει με μεγάλη καθυστέρηση και υπό την πίεση των περιστάσεων χωρίς να διαθέτει τις απαιτούμενες πληροφορίες για να εκτιμήσει τις επιπτώσεις της συμφωνίας (όροι πρόσβασης, επίπτωση στην απασχόληση εντός της Κοινότητας και στην αλιεία μικρής κλίμακας των τρίτων χωρών, συνέπειες για τους αλιευτικούς πόρους), πράγμα το οποίο οδηγεί σε έλλειψη διαφάνειας και σε δημοκρατικό έλλειμμα,

1. ζητεί να υπόκειται το νομικό μέρος των διεθνών συμφωνιών στη διαδικασία της σύμφωνης γνώμης του Κοινοβουλίου, δεδομένου ότι τούτο έχει ουσιώδη σημασία για τις μεταρρυθμίσεις της κοινής πολιτικής αλιείας, καθώς και για την διακυβερνητική διάσκεψη που θα προσδιορίσει εκ νέου τις αρμοδιότητες και τα καθήκοντα της Ένωσης[semigr ]

2. αναθέτει στον Πρόεδρό του να διαβιβάσει το παρόν ψήφισμα στο Συμβούλιο και την Επιτροπή.